
​Ievadvārdi: Ceļojums laikā

Atverot ziņu kanālus un vērojot notikumus pasaulē, daudzi kristieši cenšas atrast pazīmes, kas liecinātu par dzīvi pēdējās dienās. Šī tēma ir raisījusi karstas diskusijas – par dzīves jēgu, nāvi un Dievu. Savā dzīvē esmu piedalījies daudzās šādās sarunās, un tas mani pamudināja uzrakstīt grāmatu, kas sniegtu atbildes uz jautājumiem, kurus daudzi uzdod.

Paldies, ka esi atvēris šo grāmatu! Tā nav rakstīta ar mērķi pierādīt vai noliegt Bībelē sacīto. Mans nolūks ir pavisam cits – piedāvāt mājienus un pierādījumus, kas ļauj uz Bībeles pravietojumiem raudzīties citādi. Mana vēsts ir šāda: Bībelē nav runāts par 21. gadsimtu vai mūsdienām.

Protams, šī grāmata nav absolūtā patiesība, jo patiesība bieži vien ir subjektīva. Vienlaikus ir svarīgi saprast, ka visam ir iespējama tikai viena absolūta realitāte. Mēs spekulējam par izcelsmi un nākotni, bet kā ir ar pašas Bībeles izpratni? Kad kāds kristietis domā par pēdējām dienām, to prāts bieži vien aizceļo uz nākotni, uz laiku, kas vēl nav pienācis.

Tomēr, ja es tev teiktu, ka šīs pēdējās dienas jau ir bijušas? Ka tās ir notikušas mūsu vēsturē, un visi aspekti liecina par to vēsturisko klātbūtni? Šī grāmata piedāvā alternatīvu Bībeles skatījumu, kas apgalvo, ka Bībeles pravietojumiem nav jāpiepildās nākotnē. Šāds skatījums var būt pretrunīgs un pat finansiāli neizdevīgs reliģiskajām institūcijām, kuru darbība bieži balstās uz bažām un cerībām par nākotnē gaidāmo Dieva sodu vai balvu. Bet iedomājies, kā mainītos tavs pasaules uzskats, ja mēs atrastu pierādījumus, kas līdz šim bijuši nepamanīti.

Šī grāmata ir kā ceļojums laikā. Es aicinu tevi pievienoties šajā atklājumu pilnajā ceļā, lai kopīgi izzinātu, ka pēdējās dienas bija klāt, nevis būs klāt. Tomēr vēlos brīdināt, ka šī interpretācija varētu radīt pārsteigumu daudziem reliģiju piekritējiem. Lasot šo grāmatu, ir svarīgi atcerēties, ka Bībeles oriģinālā mērķauditorija bija cilvēki, kas dzīvoja līdz pirmajam gadsimtam mūsu ērā. Atgriezīsimies pie laika, kad praviešu vārdi tika adresēti viņu laikabiedriem, un mēģināsim tos saprast no cita skatupunkta.

1. DAĻA: SENO RAKSTU ATSLĒGAS

Nodaļa 1: Pirmā pasaule un tās noteikumi

Laika sākums

Viss sākas ar vienu no pazīstamākajiem teikumiem pasaules literatūrā: 1. Mozus 1:1 "Iesākumā Dievs radīja debesis un zemi.". Lai gan Dievs spēj skatīt laiku tā, kā to redz cilvēki, Viņš pats atrodas dimensijā, kur laiks neeksistē. Dievam nav ne sākuma, ne gala (Psalms 90:2), un Viņa eksistence līdzinās bezgalīgai līnijai. Tomēr šādā bezgalības kontekstā rodas jautājums: no kurienes radās "iesākums"? Tā kā svētie raksti ir adresēti cilvēkiem, Dievs pirmajā pantā radīja laiku – Viņš ieviesa sākumu un laiku. Šis "iesākums" ir kā simbolisks punkts, kas novietots uz bezgalīgas līnijas, lai definētu sākumu, kuru var aptvert cilvēka prāts. No šī iesākuma radās viss, kas kļuva atkarīgs no laika, un tādā veidā laiks kļuva par strukturālu elementu, kas ietver visu materiālo pasauli.

Radītāja ģimene un Ēdenes dārzs

Vai Dievs radīja dzīvas būtnes pirms Ādama un Ievas? Bībeles vēstījums ļauj interpretēt, ka pirms cilvēka radīšanas Dieva līdzībā tika radītas citas dzīvības formas. Saprātīgais cilvēks bija pēdējais no Dieva radītajiem, taču tas nenozīmē, ka pirms viņa nebūtu eksistējuši citi dzīvie organismi, tostarp dinozauri un dažādi sapiensi. Lai gan zinātnieku un teologu domas par šo tēmu atšķiras, Bībeles galvenais vēstījums paliek nemainīgs. Pirmie cilvēki, kas pieredzēja tiešu Dieva klātbūtni, bija Ādams un Ieva (1. Mozus 2), un viņu stāsts ir centrālā vēsts par cilvēces sākumu.

Mozus 2. nodaļa vēsta par Ēdenes dārzu — unikālu vietu, kas, visticamāk, atradās reģionā ap mūsdienu Turciju. Tā nozīme slēpās dziļajā saiknē starp cilvēkiem un Radītāju, kur viņi dzīvoja tiešā komunikācijā ar dievišķo. Iespējams, šī vieta sniedza iespēju sazināties arī ar dažādām garīgām būtnēm, radot īpašu, svētu atmosfēru. Dažreiz Ēdenes dārzs tiek saukts par "paradīzi", kas simbolizē ideālu harmoniju, kāda nevaldīja ārpus tā robežām.

Divi koki un vienīgā iespēja kļūdīties

Ēdenes dārzs bija mājvieta diviem īpašiem kokiem. Kā rakstīts 1. Mozus 2:9: "Un Dievs Jehova lika no zemes izaugt visādiem kokiem..., kā arī dzīvības kokam dārza vidū un laba un ļauna zināšanas kokam.". Bībelē nav teikts, ka cilvēki tika radīti nemirstīgi, taču viņiem bija pieejams "dzīvības koks", kura augļi, iespējams, palīdzēja uzturēt viņu dzīvības procesus, varbūt pat atjaunojot DNS telomērus. Otrs koks – laba un ļauna zināšanas koks – kļuva par galveno pagrieziena punktu, simbolizējot brīvo gribu un atbildību.

Cilvēkiem tika dots tikai viens aizliegums:


1. Mozus 2:16, 17 "Un Dievs Jehova cilvēkam pavēlēja: ”No visiem kokiem dārzā ēd augļus, cik tīk, bet no laba un ļauna zināšanas koka tu nedrīksti ēst, jo dienā, kad tu no tā ēdīsi, tu neizbēgami mirsi."



Līdzīgi kā mazi bērni (Mateja 18:3), Ādams un Ieva sākotnēji nezināja, ko nozīmē labs un ļauns, jo nebija rīkojušies nepareizi. Šī pavēle bija brīvās gribas pārbaude, kas nesa līdzi arī atbildību par savām darbībām.

Patiesība un Maldi

Stāstā parādās čūska, kas sievietei saka:


1. Mozus 3:4 "Bet čūska sievietei teica: ”Nē, jūs nemirsiet." 1. Mozus 3:5 "Bet Dievs zina, ka dienā, kad jūs no tā ēdīsiet, jūsu acis atvērsies un jūs būsiet kā Dievs — zināsiet, kas labs un kas ļauns.”



Cilvēka pieredze rāda, ka nezināmo var saprast tikai caur izziņu; kā gan cilvēks, kurš nekad nav dzēris vīnu, varētu zināt tā garšu? Pirmie cilvēki izvēlējās pārkāpt pavēli, un viņiem “acis atvērās” (1. Mozus 3:7), dodot apzinātu izpratni par labo un ļauno. Lai gan Sātans 4. pantā meloja, viņš 5. pantā pauda patiesību par zināšanu iegūšanu. Šis stāsts atklāj cilvēka pirmo saskarsmi ar izvēles un atbildības sekām, kas ietekmēja visu turpmāko cilvēces ceļu.

